Imtella' Lulju 21, 2020 - Aġġornata 21 Ta' Lulju, 2020 4:21pm B"pakkett komplessiv ta' żewġ biljuni u mitejn u ħamsin miljun ewro, min-negozjati li saru fil-Kunsill Ewropew tul l-aħħar ħamest'ijiem, Malta rnexxielha tinnegozja l-akbar allokazzjoni ta' fondi mill-UE li qatt kisbet. Dan kien ikkonfermat mill-Prim Ministru Robert Abela fuq twitter, li qal li dan huwa l-akbar pakkett qatt negozjat minn Malta mill-fondi tal-Unjoni Ewropea, li jfisser aktar investiment fiċ-ċittaidini Maltin u Għawdxin u fl-ekonomija tal-pajjiż. Il-pakkett jinkludi €1.923 (biljun, disa' mija u tlieta u ghoxrin miljun ewro mill-budget għas-seba' snin li ġejjin. Kif ukoll pakkett ieħor ta' 327 miljun ewro mill-Fond ta' Rkupru għall-Coronavirus imsejjaħ Next Generation EU. Dan l-ammont ma jinkludiex l-element tas-self. Fl-ewwel budget tal-UE li Malta kellha sehem minnu għas-seba snin bejn l-2007 u l-2013 Malta kienet kisbet 1.114 miljun ewro, filwaqt li għas-seba' snin bejn l-2014 u l-2020 Malta kisbet 1.128 miljun ewro. Il-Prim Ministru Robert Abela fi tmiem is-summit iddeskriva l-ftehim bħala riżultat eċċezzjonali u nnota li din hija l-ikbar allokazzjoni li qatt saret għal Malta b'sitt allokazzjonijiet speċjali. Huwa qal li dan huwa aktar sinifikanti meta wieħed iqies il-ħruġ tar-Renju Unit mill-UE u t-tkabbir ekonomiku ta' Malta f'dawn l-aħħar snin. Bi Brexit, l-Unjoni Ewropea tilfet 75 biljun ewro mill-budget tagħha. Il-PM qal li l-fondi allokati lil Malta għas-snin 2021-2027 huma ħafna ogħla minn dawk miksuba fi Frar tal-2013 għall-perjodu 2014-2020. Fi stqarrija l-Gvern qal li l-ftehim milħuq fil-Kunsill Ewropew ifisser li Malta kisbet total ta' €842 miljun f'fondi taħt il-Politika ta' Koeżjoni. Dan l-ammont, li ma jinkludix €92 miljun f'fondi addizzjonali oħra għar-REACT-UE (Politika ta' Koeżjoni) mill-Istrument ta' Rkupru, huwa minn tal-inqas €66 miljun aktar minn dak li kisbet Malta fi Frar tal-2013 għall-Politika ta' Koeżjoni 2014-2020. Għall-agrikoltura, Malta kisbet €191 miljun, li jfisser €53 miljun – (jew 38%) aktar mill-2014-2020. Dan kien possibbli minħabba allokazzjoni speċjali assigurata mill-Prim Ministru Abela li ngħatat lil Malta biex tappoġġja l-isforzi f'dan il-qasam. B'kollox, skont il-politika tradizzjonali tal-UE dwar il-Politika ta' Koeżjoni u l-Agrikoltura, li jammontaw għal madwar 60% tal-Baġit totali tal-UE, Malta kisbet €1.125 biljun, meta mqabbel ma' €793 miljun minn dak li kienet tikseb bil-proposta tal-Kummissjoni. Il-Gvern iddeċieda li ammont minimu ta' 10% tal-allokazzjoni skont il-Politika ta' Koeżjoni u l-Agrikoltura jmorru għal Għawdex. Dan se jiżgura li globalment, Għawdex jingħata aktar fondi milli attwalment ġie allokat fil-perjodu ta' finanzjament 2014-2020. Strumenti u programmi ewlenin oħra għal Malta jinkludu Erasmus+; il-fondi ta' migrazzjoni, fruntieri u sigurtà; u programmi ambjentali.L-allokazzjoni ġenerali indikattiva li Malta se tirċievi taħt il-Qafas Finanzjarju Multi-Annwali għas-snin 2021-2027 hija stmata li tkun €1.923 biljun. Il-Gvern qal li dan mhux biss jitqabbel tajjeb mal-ftehim ta' Frar 2013 għas-snin 2014-2020 iżda saħansitra huwa €795 miljun ogħla. Barra minn hekk, Malta se tibbenefika minn €327 miljun f'għotjiet mill-Istrument ta' Rkupru biex jassisti fl-isforz ta' rkupru. Il-Gvern għandu wkoll l-għażla li jaċċessa l-element tas-self jekk jixtieq li jagħmel dan. L-allokazzjonijiet speċjali (addizzjonali): €200 miljun fil-Politika ta' Koeżjoni (€100 miljun għal gżira Stat Membru, €50 miljun għat-tkabbir u l-impjiegi u €50 miljun minn ReactEU biex jindirizzaw in-nefqa relatata mal-COVID 19). Allokazzjoni speċjali oħra ta' €50 miljun għall-Iżvilupp Rurali; u żewġ allokazzjonijiet speċjali taħt il-fondi tal-migrazzjoni u l-ġestjoni tal-fruntieri li jżidu l-ammonti fissi għal €25 miljun kull wieħed. Il-Gvern qal li minkejja l-andament ekonomiku qawwi ta' Malta f'dawn l-aħħar snin, dan il-pakkett eċċellenti jfisser li l-bilanċ nett ta' Malta mill-baġit tal-UE se jibqa' pożittiv b'mod sostanzjali għas-snin li ġejjin. Sadanittant il-Prim Ministru ta ħajr lil dawk kollha li kienu involuti fix-xhur ta' negozjati kkumplikati u diffiċli ħafna li wasslu għall-pakkett finali ta' Malta. Huwa saħaq li l-Gvern se jagħmel l-almu tiegħu sabiex ir-riżultat tal-lum jiġi tradott fi programmi u proġetti biex isostnu l-irkupru ta' Malta u Għawdex, kif ukoll billi nikkonsolidaw aktar investimenti fl-ekonomija u ċ-ċittadini tagħna. Ara hawn it-tabella bil-figuri miksuba minn Malta: Fondi Ewropej għal Malta Summit UE: Ftehim milħuq; "Riżultat kbir għal Malta" -PM Abela